
    Denne boken er ment å gi et innblikk i de mest sentrale delene av vitnepsykologien og vise hvordan vitnepsykologien kan være relevant for alle som møter vitner. Det gjør ikke bare de som jobber i politiet eller rettsvesenet, men også for eksempel ansatte i barnehage, skole, barnevernet eller helsetjenesten.
   

   
    Det er mye som kan påvirke vitners hukommelse og forklaring: Ikke bare individuelle og situasjonelle faktorer som kan påvirke personens opplevelse der og da, men også en rekke faktorer som kan endre minnet i tiden etter hendelsen. Vitner er ofte sentrale i en politietterforskning og kan ha avgjørende betydning for utfallet i en rettssak. Men hvor pålitelig er vitners observasjon og hukommelse? Hva kan vi forvente at et vitne husker av sine egne opplevde erfaringer, og hva eller hvor mye av det opprinnelige minnet kan gjenfortelles på vitnetidspunktet? Vi mennesker har en overdreven tro på at vi er «objektive» i vår tenkning og fatter begrunnede og rasjonelle beslutninger. Men vi er – uten å være klar over det – påvirket av våre holdninger, vår kulturelle og moralske kontekst. Vi søker bekreftelser på hva vi i utgangspunktet tror og føler. Hjernen tar «snarveier» som gjør oss effektive, men en del av disse kan også føre oss på avveie.
   

   
    Min interesse for vitnepsykologi ble vekket under embetsstudiet da professor Svein Magnussen ved Psykologisk institutt på Universitetet i Oslo på svært engasjerende vis foreleste om hvor tilpasningsdyktig – og feilbarlig – hjernen kan være. Han er en pioner på feltet i Norge, og jeg skylder ham en stor takk for all inspirasjon og veiledning. Jeg vil også takke min medforsker og gode venn Guri Cecilie Bollingmo, og særlig Jørund og mine barn for tålmodighet og motivasjon.

